ದಿನಸಿ, ಊಟ, ಆಕ್ಸಿಜನ್. ಏನೇ ಬೇಕಿದ್ರೂ ತಲುಪಿಸಲಿದೆ ʻಹೆಲ್ಪಿಂಗ್ ಹ್ಯಾಂಡ್ಸ್ʼ ಮೈಸೂರು: ಕೊರೊನಾ ಎರಡನೇ ಅಲೆಯೂ ದಿನೇ ದಿನೇ ಪರಿಸ್ಥಿತಿ ಬಿಗಡಾಯಿಸುತ್ತ ಹೊರಟಿದೆ. ಕೊರೊನಾ ಸೋಂಕಿತರಿಗೆ ಸಂಬಂಧಿಕರೇ ನೆರವಾಗಲು ಹಿಂಜರಿಯುತ್ತಿದ್ದಾರೆ. ಇಂತಹ ವಿಷಮ ಸನ್ನಿವೇಶದಲ್ಲೂ ರೋಗಿಗಳಿಗೆ ಆಕ್ಸಿಜನ್, ವೆಂಟಿಲೇಟರ್, ಬೆಡ್ ವ್ಯವಸ್ಥೆ, ಮನೆ ಬಾಗಿಲಿಗೆ ನಿತ್ಯ ಬಳಕೆ ವಸ್ತುಗಳು, ನಿರ್ಗತಿಕರಿಗೆ ಆಹಾರ ಪೊಟ್ಟಣ ವ್ಯವಸ್ಥೆ ಹೀಗೆ ಹತ್ತಾರು ಸೇವೆ ಒದಗಿಸಲು ತಂಡವೊಂದು ಬೀದಿಗಿಳಿದು ಶ್ರಮಿಸುತ್ತಿದೆ. ಹೌದು. ಅಂತಾರಾಷ್ಟ್ರೀಯ ಆರ್ಥಿಕ ಸಲಹೆಗಾರ ಆಗಿರುವ ಸಂಜಯ್ ಮನೋಹರ ಎಂಬುವರು ಹೆಲ್ಪಿಂಗ್ ಹ್ಯಾಂಡ್ಸ್ ಫೌಂಡೇಷನ್ ಎಂಬ ಸ್ವಯಂ ಸೇವಕರ ಸಂಸ್ಥೆ ಕಟ್ಟಿಕೊಂಡು ಮನೆಯ ಬಾಗಿಲಿಗೆ ತೆರಳಿ ಸೇವೆ ಒದಗಿಸುವ ಮಹಾತ್ಕಾರ್ಯಕ್ಕೆ ಮುಂದಾಗಿದ್ದಾರೆ. ಕೊರೊನಾ ೨ನೇ ಅಲೆ ಪರಿಸ್ಥಿತಿ ಬಿಗಡಾಯಿಸಿ ಹೋಂ ಐಸೋಲೇಷನ್ನಲ್ಲಿರುವ ಕೊರೊನಾ ಸೋಂಕಿತರಿಗೆ ನೆರವು ನೀಡುವುದು ಒಂದೆಡೆಯಾದರೆ, ಮತ್ತೊಂದೆಡೆ ನಿರ್ಗತಿಕರು, ವಲಸೆ ಕಾರ್ಮಿಕರು, ಆರ್ಥಿಕ ದುರ್ಬಲರಿಗೆ ಅಗತ್ಯ ವಸ್ತುಗಳನ್ನು ನೀಡಿ ಹಸಿವು ನೀಗಿಸಲು ತಂಡ ಟೊಂಕಕಟ್ಟಿ ನಿಂತಿದೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಕೋವಿಡ್ ಪರಿಸ್ಥಿತಿಯಿಂದ ಆತಂಕ ನಿರ್ಮಾಣವಾಗಿದ್ದ ಸಮಯದಲ್ಲಿ ಸ್ವಯಂ ಸೇವಕರಾಗಿ ಕಾರ್ಯನಿರ್ವಹಿಸಲು ಮುಂದಾದ ಸಂಜಯ್ ಮನೋಹರ್ 2020ರಲ್ಲಿ ನಗರದ ಶ್ರೀರಾಂಪುರದಲ್ಲಿ ಈ ಕಾರ್ಯ ಪ್ರಾರಂಭಿಸಿದರು. ಮನೆ ಮನೆಗೆ ಹೋಗಿ ಒಂದೊಂದು ಬಾಕ್ಸ್ನಲ್ಲಿ ಊಟವನ್ನು ಪಡೆದು ನಿರ್ಗತಿಕರಿಗೆ ವಿತರಿಸಿದರು. ಅಲ್ಲಿಂದ ಶುರವಾದ ಈ ಯಶೋಗಾಥೆ ಒಂದು ತಂಡವಾಗಿ 25 ಸಾವಿರಕ್ಕೂ ಹೆಚ್ಚು ಜನರಿಗೆ ಮತ್ತು ಸಾವಿರಕ್ಕೂ ಹೆಚ್ಚು ಮಂದಿಗೆ ದಿನಸಿ, ಆಹಾರ ಪೊಟ್ಟಣಗಳನ್ನು ವಿತರಿಸಿತು. ಇದೀಗ ಈ ಸಂಸ್ಥೆ ಸೇವೆ ನೆರೆ ಹೊರೆಯ ಜಿಲ್ಲೆಗೂ ತನ್ನ ವ್ಯಾಪ್ತಿ ವಿಸ್ತರಿಸಿಕೊಂಡಿದೆ. 500 ಮಂದಿ ನಿಸ್ವಾರ್ಥ ಮನಸ್ಸುಗಳು ಸ್ವಯಂ ಸೇವಕರಾಗಿ ರಾಜ್ಯದ ಇತರೆ ಜಿಲ್ಲೆಗಳಿಂದ ಸೇರ್ಪಡೆಗೊಂಡರು. ಇದರಲ್ಲಿ ಮೈಸೂರು ನಗರದಲ್ಲಿ 100 ಮಂದಿಗೆ ಆನ್ಫೀಲ್ಡ್ನಲ್ಲಿ ಮತ್ತು 200 ಮಂದಿ ಮನೆಯಲ್ಲಿ ಕುಳಿತು 300 ಮಂದಿ ಕೆಲಸ ಮಾಡುತ್ತಿದ್ದಾರೆ. ಗ್ರಾಮೀಣ ಪ್ರದೇಶದ ಸೋಂಕಿತರಿಗೂ ನೆರವು ನೀಡುತ್ತಿದೆ. ಏನೇನು ಒದಗಿಸುತ್ತಿದೆ ಈ ಸಂಸ್ಥೆ: ಸೋಂಕಿಗೆ ತೀವ್ರವಾಗಿ ಆಸ್ಪತ್ರೆಯಲ್ಲಿ ಬೆಡ್ ಬುಕ್ಕಿಂಗ್, ಆಕ್ಸಿಜನ್ ವ್ಯವಸ್ಥೆ, ಸಿಲಿಂಡರ್ ವ್ಯವಸ್ಥೆ, ಬ್ಲೆಡ್, ಪ್ಲಾಸ್ಮಾ, ವೆಂಟಿಲಿಟರ್ ಮನೆಗೆ, ಆಕ್ಸಿಜನ್ ವ್ಯವಸ್ಥೆ, ತರಕಾರಿ ವ್ಯವಸ್ಥೆ, ಮಾಸ್ಕ್, ಆಹಾರ ಪೊಟ್ಟಣ, ದಿನಸಿ ವಸ್ತುಗಳನ್ನು ಮನೆ ಬಾಗಿಲಿಗೆ ತಲುಪಿಸುವ ಕಾರ್ಯಕ್ಕೆ ಮುಂದಾಗಿದೆ. ಗ್ರಾಮೀಣ ಪ್ರದೇಶಗಳಲ್ಲಿ ಮೆಡಿಕಲ್ ಕಿಟ್ ವ್ಯವಸ್ಥೆಗಳನ್ನು ಮಾಡುತ್ತಿದೆ. ಸದಸ್ಯರಾಗುವುದು ಹೇಗೆ: ಹೆಲ್ಪಿಂಗ್ ಹ್ಯಾಂಡ್ಸ್ ಫೌಂಡೇಷನ್ ಸಂಸ್ಥೆ ಹೆಸರಿನಲ್ಲಿ ಟೆಲಿಗ್ರಾಮ್, ಟ್ವಿಟರ್ ಅಕೌಂಟ್, ಫೇಸ್ಬುಕ್ ಅಕೌಂಟ್ ಮತ್ತು ವಾಟ್ಸಪ್ ಗ್ರೂಪ್ಗಳನ್ನು ರಚಿಸಲಾಗಿದೆ. ಸ್ವಯಂ ಸೇವಕರಾಗಿ ನೋಂದಾಯಿಸಿಕೊಳ್ಳುವವರು ಇಲ್ಲಿಗೆ ಭೇಟಿ ನೀಡಬಹುದು. ಈಗಾಗಲೇ ಈ ಗ್ರೂಪ್ಗಳಲ್ಲಿ 250ಕ್ಕೂ ಹೆಚ್ಚು ಮಂದಿ ಸದಸ್ಯರಾಗಿದ್ದಾರೆ. ಉಳಿದವರು ಹಾಗೆಯೇ ಸೇವೆ ಸಲ್ಲಿಸುತ್ತಿದ್ದಾರೆ. ಸಹಾಯ ಪಡೆಯುವುದು ಹೇಗೆ: ಕೊರೊನಾ ಸೋಂಕು ತೀವ್ರವಾಗಿ ಚಿಕಿತ್ಸೆ ಬೆಡ್ ವ್ಯವಸ್ಥೆ, ಮನೆಗೆ ವೆಂಟಿಲೇಟರ್ ಅಳವಡಿಕೆ, ಆಕ್ಸಿಜನ್ ವ್ಯವಸ್ಥೆ, ದಿನಸಿ ಕಿಟ್, ಅಗತ್ಯ ವಸ್ತುಗಳು, ತರಕಾರಿಗಳು ಮುಂತಾದ ಸೇವೆಗಳನ್ನು ಪಡೆಯಲು ಸಂಜಯ್ ಮನೋಹರ್ ಅವರ ಮೊ.ಸಂ. 8884334999 ಸಂಪರ್ಕಿಸಬಹುದು. ಹೆಲ್ಪಿಂಗ್ ಹ್ಯಾಂಡ್ಸ್ ಟೀಮ್ ಫೌಂಡೇಷನ್ ಸಂಸ್ಥಾಪಕ ಸಂಜಯ್ ಎಸ್.ಮನೋಹರ್, ಸಹ ಸಂಸ್ಥಾಪಕರಾದ ಎಂ.ಸೋಮಶೇಖರ್, ಎಸ್.ಸುರೇಶ್ ಜಟ್ಟಿ, ಕೆ.ಎನ್.ಸತೀಶ್, ಪ್ರಶಾಂತ್, ಸೌಮ್ಯ ಅರುಣ್. ಅವರೊಂದಿಗೆ 500ಕ್ಕೂ ಹೆಚ್ಚು ಮಂದಿ ನೆರವಿಗೆ ಕೈಜೋಡಿಸಿದ್ದಾರೆ. ʻಸರ್ಕಾರವೇ ಎಲ್ಲ ಮಾಡಲು ಎಂದು ನಿರೀಕ್ಷೆ ಇಟ್ಟುಕೊಳ್ಳಬಾರದು. ಹೀಗಾಗಿ ನಮ್ಮಿಂದ ಏನಾದರೂ ಸಹಾಯವಾಗಲಿ ಎಂದು ಈ ಸೇವೆ ಮಾಡುತ್ತಿದ್ದೇವೆ. ಈಗಾಗಲೇ ೪ ಸಾವಿರಕ್ಕೂ ಹೆಚ್ಚು ಜನರಿಗೆ ಸಂಸ್ಥೆಯ ಸೇವೆ ತಲುಪಿದೆ. ಜಿಲ್ಲಾಡಳಿತ, ದಾನಿಗಳು, ಸ್ವಯಂ ಸೇವಕರು ನೆರವಿನಿಂದ ಸಂಸ್ಥೆಯ ಸತ್ಕಾರ್ಯಕ್ಕೆ ಶ್ಲಾಘನೀಯ ವ್ಯಕ್ತಪಡಿಸಿವೆʼ. ಸಂಜಯ್ ಮನೋಹರ್, ಮುಖ್ಯಸ್ಥ, ಹೆಲ್ಪಿಂಗ್ ಹ್ಯಾಂಡ್ಸ್ ಫೌಂಡೇಷನ್ ಚಿರಂಜೀವಿ ಹುಲ್ಲಹಳ್ಳಿ